अनूल बचपन से ही अपने घर में हार्डवेयर के समान को जोड़ने के काम में बड़ी रूचि लेते थे। वो अपने पिता से खासे प्रभावित थे जो कभी कॉलेज तक नहीं गए थे लेकिन अपना काम शुरू करने से पहले वो किसी भी हार्डवेयर को जोड़ने और एक शौकिया रेडियो ऑपरेटर रह चुके थे। अनूल को भी यही चीज विरासत में मिली थी। तभी तो वो अपने पिता के साथ उनके एलएमएल वेस्पा स्कूटर के इंजन को ना सिर्फ खोल देते थे बल्कि दोबारा जोड़ भी देते थे। इतना ही नहीं वो अपने पिता के साथ हार्डवेयर से जुड़ी मुश्किल से मुश्किल चीज में भी बराबर का साथ देते। अनूल की यही आदत उनको हार्डवेयर की दुनिया में लेती गई और धीरे धीरे उन्होने हार्डवेयर को अपनी जिंदगी का हिस्सा बना लिया। कॉलेज तक पहुंचते पहुंचते वो हार्डवेयर के बारे में इतना कुछ जान गए थे कि टीचर जो पढ़ाता था वो उनको पहले से मालूम रहता था।